Document ID: 32014R1175

ΚΑΝΟΝΙΣΜΌΣ (ΕΕ) αριθ. 1175/2014 ΤΗΣ ΕΠΙΤΡΟΠΉΣ
της 30ής Οκτωβρίου 2014
για την εφαρμογή του κανονισμού (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση, όσον αφορά τις στατιστικές για τη συμμετοχή των ενηλίκων στη διά βίου μάθηση, και για την κατάργηση του κανονισμού (ΕΕ) αριθ. 823/2010 της Επιτροπής
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 452/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, σχετικά με την παραγωγή και την ανάπτυξη στατιστικών για την εκπαίδευση και τη διά βίου μάθηση (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 452/2008 θεσπίζει κοινό πλαίσιο για τη συστηματική παραγωγή ευρωπαϊκών στατιστικών στον τομέα της εκπαίδευσης και της διά βίου μάθησης.
(2)
Ο κανονισμός (ΕΕ) αριθ. 823/2010 της Επιτροπής (2) θέσπισε μέτρα για την υλοποίηση μεμονωμένων στατιστικών δράσεων σχετικά με την παραγωγή στατιστικών όσον αφορά τη συμμετοχή των ενηλίκων στη διά βίου μάθηση, όπως προβλέπεται στον τομέα 2 του κανονισμού (ΕΚ) αριθ. 452/2008.
(3)
Κατά την παραγωγή και τη διάδοση των ευρωπαϊκών στατιστικών για τη συμμετοχή των ενηλίκων στη διά βίου μάθηση, οι εθνικές και οι ενωσιακές στατιστικές υπηρεσίες θα πρέπει να λαμβάνουν υπόψη τις αρχές που προβλέπονται στον κώδικα ορθής πρακτικής για τις ευρωπαϊκές στατιστικές, ο οποίος υιοθετήθηκε από την επιτροπή του ευρωπαϊκού στατιστικού συστήματος τον Σεπτέμβριο του 2011.
(4)
Η συλλογή δεδομένων σχετικά με τη συμμετοχή των ενηλίκων στη διά βίου μάθηση πρέπει να προσαρμόζεται τακτικά στις αλλαγές και τις νέες εξελίξεις που συντελούνται στον συγκεκριμένο τομέα, ώστε να ανταποκρίνεται στις νέες ανάγκες πληροφόρησης.
(5)
Η Επιτροπή, για να προωθήσει την υψηλού επιπέδου εναρμόνιση των αποτελεσμάτων της έρευνας σε όλες τις χώρες, θα πρέπει να καταρτίσει μεθοδολογικές κατευθυντήριες γραμμές όσον αφορά τη διεξαγωγή της έρευνας.
(6)
Ως εκ τούτου, ο κανονισμός (ΕΕ) αριθ. 823/2010 της Επιτροπής θα πρέπει να καταργηθεί.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συλλογή δεδομένων για τη δεύτερη έρευνα σχετικά με τη συμμετοχή και τη μη συμμετοχή των ενηλίκων στη διά βίου μάθηση (στο εξής «δεύτερη έρευνα για την εκπαίδευση των ενηλίκων») θα πραγματοποιηθεί από την 1η Ιουλίου 2016 έως τις 31 Μαρτίου 2017. Η περίοδος αναφοράς για την οποία θα συλλεγούν τα στοιχεία για τη συμμετοχή σε δραστηριότητες διά βίου μάθησης θα καλύπτει τους 12 μήνες που προηγούνται της συνέντευξης.
Άρθρο 2
Η έρευνα θα καλύπτει τον πληθυσμό ηλικίας μεταξύ 25 και 64 ετών. Η κάλυψη των ηλικιακών ομάδων 18-24 ετών και 65-69 ετών θα είναι προαιρετική.
Άρθρο 3
Οι μεταβλητές για τα θέματα που καλύπτονται από τη δεύτερη έρευνα για την εκπαίδευση των ενηλίκων καθορίζονται στον τομέα 2 του παραρτήματος του κανονισμού (ΕΚ) αριθ. 452/2008 και αναλύονται σύμφωνα με το παράρτημα Ι του παρόντος κανονισμού.
Άρθρο 4
Τα πρότυπα δειγματοληψίας και ακρίβειας που είναι αναγκαία για την κάλυψη των απαιτήσεων που αφορούν τις πηγές δεδομένων και τα μεγέθη των δειγμάτων σύμφωνα με τον τομέα 2 του παραρτήματος του κανονισμού (ΕΚ) αριθ. 452/2008 καθορίζονται στο παράρτημα ΙΙ του παρόντος κανονισμού.
Άρθρο 5
Τα κράτη μέλη διαβιβάζουν στην Επιτροπή (Εurostat) τυποποιημένη έκθεση για την ποιότητα της δεύτερης έρευνας για την εκπαίδευση ενηλίκων. Η δομή της έκθεσης συμμορφώνεται με τη δομή της τυποποιημένης έκθεσης για την ποιότητα του ευρωπαϊκού στατιστικού συστήματος, με ιδιαίτερη έμφαση στα κριτήρια ποιότητας που αναφέρονται στο άρθρο 4 παράγραφος 1 στοιχείο δ) του κανονισμού (ΕΚ) αριθ. 452/2008 και στις περαιτέρω απαιτήσεις που καθορίζονται στο παράρτημα ΙΙΙ του παρόντος κανονισμού.
Άρθρο 6
1. Τα κράτη μέλη διαβιβάζουν στην Επιτροπή (Eurostat) «καθαρά» αρχεία μικροδεδομένων σχετικά με τη δεύτερη έρευνα για την εκπαίδευση ενηλίκων εντός έξι μηνών από το τέλος της περιόδου συλλογής δεδομένων σε εθνικό επίπεδο.
2. Τα κράτη μέλη διαβιβάζουν στην Επιτροπή (Eurostat) την τυποποιημένη έκθεση ποιότητας σχετικά με τη δεύτερη έρευνα για την εκπαίδευση ενηλίκων εντός τριών μηνών μετά την παράδοση των αρχείων μικροδεδομένων.
Άρθρο 7
Οι απαιτήσεις που καθορίζονται στον παρόντα κανονισμό συνιστούν ελάχιστες απαιτήσεις. Τα κράτη μέλη έχουν το δικαίωμα να θεσπίζουν περαιτέρω εθνικές απαιτήσεις όσον αφορά τη δεύτερη έρευνα για την εκπαίδευση ενηλίκων, με την προϋπόθεση ότι πληρούνται οι απαιτήσεις ποιότητας που ορίζονται στον παρόντα κανονισμό.
Άρθρο 8
Ο κανονισμός (ΕΚ) αριθ. 823/2010 της Επιτροπής καταργείται.
Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.
Άρθρο 9
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Οκτωβρίου 2014.

Labels: 12
9
15
19